**Patrick Bantamoi** (s. 24. toukokuuta 1986) on sierraleonelainen jalkapallomaalivahti, jolla on myös Suomen kansalaisuus.

Pelaajaura
----------

Patrick Bantamoi edusti Sierra Leonea vuonna 2003 Suomessa järjestetyissä alle 17-vuotiaiden MM-kilpailuissa. Turnauksen jälkeen hän haki usean muun pelaajan tavoin turvapaikkaa Suomesta. Kymmenelle alaikäiselle joukkueen jäsenelle myönnettiin lopulta oleskelulupa helmikuussa 2004.

Syksyllä 2004 Bantamoi sai FIFA:lta kansainvälisen peliluvan ja solmi vuoden 2005 helmikuussa Kuopion Palloseuran kanssa 2+1-vuotisen sopimuksen. Sitä ennen hän oli pelannut KuPSin reservijoukkueessa. Kaudella 2005 Bantamoi pelasi Veikkausliigassa 11 ottelua. Vuonna 2006 KuPSin voittaessa Liigacupin hänet valittiin kilpailun arvokkaimmaksi pelaajaksi. Liigakaudella tilastoihin kertyi 20 ottelua, joissa Bantamoi oli joukkueensa kantavia voimia. 

Kaudeksi 2007 hän siirtyi Inter Turkuun. Keväällä 2008 Bantamoi voitti Liigacupin toistamiseen, nyt uuden seuransa paidassa. Syksyllä Inter voitti Suomen mestaruuden. Bantamoi torjui kaudella 15 nollapeliä. Yhteensä hänelle kertyi kuuden kauden aikana 106 Veikkausliigan ottelua.

Tammikuussa 2011 hän teki neljän Interissä pelaamansa kauden jälkeen sopimuksen hollantilaisen Telstarin kanssa. Bantamoi edusti Telstaria kevätkauden 2011, mutta ei päässyt kentälle yhdessäkään sarjapelissä. Hän oli loukkaantumisten vuoksi poissa pelikentiltä yli kaksi vuotta, kunnes tammikuussa 2014 oli mukana Suomen joukkueessa Oslossa järjestetyssä jalkapallon kansainvälisen pelaajayhdistyksen FIFPron sopimuksettomien pelaajien turnauksessa. Bantamoi on työskennellyt logistiikka-alalla ja valmentanut Ilveksen junioreita Tampereella. Kesällä 2014 Bantamoin uutisoitiin liittyneen FC Viikinkien riveihin lainasopimuksella FC Espoosta. Bantamoi pelasi syksyllä 2014 kolme peliä Rovaniemen Palloseuran riveissä. Heinäkuussa 2015 hänen kerrottiin tehneen loppukauden kattavan sopimuksen kakkosessa pelaavan FC Viikinkien kanssa ja pääsi pelaamaan kauden aikana kaksi ottelua. Sen jälkeen Bantamoi on ollut pelaamatta

Saavutukset
-----------

* Liigacupin voitto vuosina 2006 (KuPS) ja 2008 (FC Inter)
* Suomen mestaruus 2008 (FC Inter)
* Suomen cupin mestaruus 2009 (FC Inter)

Lähteet
-------

1. ↑  Kadonneet Sierra Leonen pelaajat saattavat hakea turvapaikkaa *MTV3*.  22.8.2003.  Arkistoitu 3.3.2014. Viitattu 23.2.2014.
2. ↑  Sierra Leonen jalkapallonuorille oleskeluluvat *MTV3*.  1.2.2004.  Arkistoitu 3.3.2014. Viitattu 23.2.2014.
3. ↑  FC Inter hankki Patrick Bantamoin maalivahdikseen *mtv3.fi*.  14.12.2006. MTV3.fi. Viitattu 12.4.2008.
4. ↑  Inter valloitti Liigacupin *veikkausliiga.hs.prewise.com*.  12.4.2008. Veikkausliiga.com. Viitattu 12.4.2008.
5. ↑  Veikkausliigan tilastot Viitattu 23.2.2014.
6. ↑  Patrick Bantamoi Hollannin kakkosliigaan *Veikkausliiga*.  31.1.2011. Viitattu 23.2.2014.
7. ↑  Vahva turkulaisedustus sopimuksettomien jalkapallomaajoukkueessa *Turun Sanomat*.  3.1.2014. Viitattu 23.2.2014.
8. ↑  Fotboll - biljetten till ett bättre liv *Svenska Yle*.  28.8.2013. Viitattu 23.2.2014.
9. ↑  Bantamoi lainalle Viikinkeihin *Miesten Ykkösen verkkosivut*.  25.6.2014. Suomen Palloliitto.  Arkistoitu 17.7.2015. Viitattu 21.7.2014.
10. ↑  Maalivahti Patrick Bantamoin ura jatkuu Kakkosessa pelaavassa FC Viikingeissä.  16.7.2015. Veikkausliiga. Viitattu 16.7.2015.

Aiheesta muualla
----------------

* Bantamoin pelaajakortti Veikkausliigan sivuilla